Plaasaanval: 'Tannie Gezina in voorkop geskiet' | Netwerk24
Deur Susan Cilliers 01 Februarie 2019 19:00
"Dis ontsettende slegte nuus vir ons boeregemeenskap. Oom Pierre en tannie Gezina is die sagmoedigste mense denkbaar."
So het Nicol Muller, voorsitter van Agri Molopo se boere-unie in Noordwes, gesê nadat Gezina Bruwer (69) Vrydagoggend in 'n plaasaanval doodgeskiet is.
Die Bruwers is volgens Muller 'n geliefde en gesiene boere-egpaar wat al jare naby Vorstershoop digby die Botswana-grens boer en betrokke is by hul gemeenskap.
Gesina en Pierre Bruwer 'n paar jaar gelede in hul plaashuis naby Vorstershoop in Noordwes.Foto: Alet Pretorius
Pierre Bruwer (70) is vroeg Vrydagoggend uit om na die boerdery om te sien. Die aanvallers het die plaashuis vermoedelik dopgehou en by die huis ingegaan kort nadat Bruwer uit is. Christa Holtzhauzen, wat op die buurplaas woon, sê spoorsnyers in die omgewing het ná die aanval 'n plek naby die Bruwers se huis gekry waar die aanvallers vermoedelik die vorige nag geslaap het. "Daar was spore, lê-merke en waterbottels."
Die aanvallers het Gezina in die huis oorrompel. "Dit lyk of hulle in die televisiekamer toegesak het, want haar skoene het net buite die vertrek gelê," het Holtzhauzen vertel. "Die tafeltjie was omgekeer en die banke se lappies het op die grond gelê."
Toe Bruwer omstreeks 10:00 terugkeer na die plaashuis, het hy Gezina op sy leunstoel in 'n ander vertrek in die huis sien sit. "Hy het haar van die kant gesien en gedink sy slaap," sê Holtzhauzen.
Pierre Bruwer op sy plaas naby Vorstershoop in Noordwes.Foto: Alet Pretorius
"Oom Pierre het nog die vleisie wat sy vir hom gemaak het, in die kombuis gaan eet en water gedrink. Eers toe hy haar daarna wou gaan wakker maak, het hy die bloed gesien en hulp ontbied."
Holtzhauzen en haar man, Jaco, was kort daarna by die Bruwers. "Tannie Gezina is in die voorkop geskiet. Sy het geen reaksie getoon of 'n polsslag gehad nie. Oom Pierre het my seker omtrent 100 keer gevra om seker te maak of sy nie dalk tog leef nie."
Muller sê die rowers het die kluis in die plaashuis vermoedelik vergeefs met 'n hoekslyper probeer oopbreek.
Hulle het die huishulp, teen druktyd net bekend as "Eina", in die Bruwers se Toyota Land Cruiser ontvoer. Sy is later in die veld afgelaai, waarna sy vroegmiddag weer haar pad na die plaashuis teruggevind het, het kol. Adéle Myburgh, polisiewoordvoerder in Noordwes, gesê. "Ons vermoed daar was drie aanvallers. Hulle het ook twee pistole gesteel."
Volgens Myburgh werk die polisie in Suid-Afrika en Botswana saam om die moordenaars te probeer aankeer.
Die Bruwers se seun, Lafras, boer ook in die Vorstershoop-omgewing. Hulle het twee dogters. Carma Venter woon in Vryburg en Erna Bruwer in Pretoria.